टक्कर के बाद दोनों गाड़ियों में लगी आग, एक ड्राइवर और दो क्लीनर जिंदा जले
Gujarat Vadodara Highway Road Accident; गुजरात में वडोदरा के पाडरा-जंबूसर हाईवे पर रविवार सुबह सड़क टैंकर और ट्रक की टक्कर में तीन लोगों की मौत हो गई। टक्कर के बाद दोनों वाहनों में भीषण आग लग गई,
गुजरात में वडोदरा के पाडरा-जंबूसर हाईवे पर रविवार सुबह सड़क टैंकर और ट्रक की टक्कर में तीन लोगों की मौत हो गई। टक्कर के बाद दोनों वाहनों में भीषण आग लग गई, जिसमें टैंकर चालक व दो क्लीनर जिंदा जल गए। सूचना मिलने के करीब आधे घंटे बाद दमकल की दो गाड़ियां मौके पर पहुंची और आग पर काबू पाया।
आग के चलते लोग नहीं कर सके मदद
जंबूसर के स्थानीय लोगों ने बताया कि दोनों ही ट्रक तेज स्पीड से आ रहे थे। इसी दौरान दोनों ट्रकों की आमने-सामने से भिड़ंत हो गई। दोनों गाड़ियों के टकराने की आवाज दूर तक सुनाई दी। जोरदार धमाके के साथ ही दोनों गाड़ियों में आग लग गई। ट्रक का चालक गंभीर हालत में किसी तरह बाहर निकल आया। लेकिन उसका क्लीनर और टैंकर के ड्राइवर-क्लीनर बाहर नहीं आ सके। आग इतनी भीषण थी कि स्थानीय लोग इन्हें बचाने ट्रकों के पास नहीं जा पाए।
5 किमी का लंबा जाम लगा
दोनों गाड़ियों में आग के चलते दोनों तरफ 5 किमी लंबा जम लग गया। फायर ब्रिगेड के आग पर काबू पाने के बाद यातायात धीरे-धीरे शुरू हुआ। हादसे में मरने वाले तीनों लोगों की पहचान नहीं हो सकी है। घायल ड्राइवर को जंबूसर के अस्पताल में भर्ती करवाया गया है। पुलिस ने मामला दर्ज कर तीनों मृतकों के शव पोस्टमॉर्टम के लिए भेज दिए हैं।